MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Tá an togra seo mar chuid den tionscnamh arb é is aidhm dó a áirithiú go bhfuil éiceachóras imréitigh lárnach atá sábháilte, láidir agus iomaíoch ag an Aontas, agus ar an gcaoi sin Aontas na Margaí Caipitil (CMU) a chur chun cinn agus uathriail straitéiseach oscailte an Aontais a threisiú. Cuireann contrapháirtithe lárnacha (CPLanna) atá láidir agus sábháilte le muinín sa chóras airgeadais agus tacaíonn siad go mór le leachtacht príomhmhargaí. Ní mór éiceachóras imréitigh lárnach a bheith sábháilte, láidir agus iomaíoch ionas go dtiocfaidh tuilleadh fáis air. Ba cheart éiceachóras imréitigh lárnach an Aontais a chur ar chumas ghnólachtaí an Aontais a rioscaí a fhálú go héifeachtúil agus go sábháilte, agus an chobhsaíocht airgeadais i gcoitinne á cosaint acu an tráth céanna. Ar an gcaoi sin, tacóidh an t‑imréiteach lárnach le geilleagar an Aontais. Méadófar gníomhaíochtaí imréitigh le héiceachóras imréitigh lárnach san Aontas a bheidh iomaíoch agus éifeachtúil, ach baineann rioscaí leis an imréiteach freisin mar thoradh ar idirbhearta a lárú i líon beag CPLanna a bhfuil tábhacht shistéamach leo ó thaobh an airgeadais de. Dá bhrí sin, ní mór do CPLanna na rioscaí sin a bhainistiú go hiomchuí agus ní mór leanúint de mhaoirseacht chuimsitheach a dhéanamh ar CPLanna ar an leibhéal náisiúnta agus ar leibhéal níos leithne an Aontais araon.

Ina theannta sin, ó bhí 2017 ann, cuireadh imní in iúl arís agus arís eile faoi na rioscaí leanúnacha do chobhsaíocht airgeadais an Aontais a eascraíonn as comhchruinniú iomarcach imréitigh i roinnt CPLanna tríú tír, go háirithe i gcás struis. Teagmhais ardriosca ach a bhfuil dóchúlacht íseal ag baint leo, is féidir go dtarlóidh siad, agus ní mór don Aontas a bheith ullamh chun aghaidh a thabhairt orthu. Cé gur léiríodh go ginearálta go mbíonn CPLanna an Aontais athléimneach le linn na bhforbairtí sin, is léir ón taithí gur féidir éiceachóras imréitigh lárnach an Aontais a neartú, ar mhaithe le cobhsaíocht airgeadais. Mar sin féin, ciallaíonn uathriail straitéiseach oscailte freisin nach mór don Aontas é féin a chosaint i gcoinne na rioscaí cobhsaíochta airgeadais a d’fhéadfadh teacht chun cinn nuair a bhíonn rannpháirtithe margaidh an Aontais ag brath an iomarca ar eintitis tríú tír, ós rud é gur féidir leis sin a bheith ina chúis le leochaileachtaí. Chun réiteach a fháil ar an gcás seo, tá an tionscnamh a bhfuil an togra seo mar chuid de ag féachaint le leachtacht a mhéadú i CPLanna an Aontais, cumas imréitigh lárnach an Aontais a fhorbairt agus na rioscaí do chobhsaíocht airgeadais an Aontais mar gheall ar neamhchosaintí iomarcacha ar CPLanna tríú tír a laghdú. Dá bhrí sin, i measc nithe eile, ceanglaítear ar gach rannpháirtí sa mhargadh atá faoi réir oibleagáid imréitigh cuntais ghníomhacha a bheith aige ag CPLanna an Aontais chun imréiteach a dhéanamh ar chion áirithe, ar a laghad, de na seirbhísí a shainaithin ESMA mar sheirbhísí a bhfuil tábhacht shistéamach shuntasach ag baint leo do chobhsaíocht airgeadais an Aontais.

De bhrí go bhfuil an chuid is mó de na bearta reachtacha chun an pacáiste sin a achtú sa togra le haghaidh Rialachán ón gCoimisiún lena leasaítear Rialachán (AE) Uimh. 648/2012 (EMIR), an t‑athbhreithniú ‘EMIR 3’, mar a thugtar air, sa togra reatha tá modhnuithe ar Threoir 2013/36/AE (an Treoir maidir le Ceanglais Chaipitil nó ‘CRD’), Treoir (AE) 2019/2034 (an Treoir maidir le Gnólachtaí Infheistíochta nó ‘IFD’) agus Treoir 2009/65/AE (an Treoir maidir le Gnóthais Infheistíochta le haghaidh Comhinfheistíochta in Urrúis Inaistrithe nó ‘Treoir maidir le GCUI’) a bhfuil gá leo chun a áirithiú go mbainfear amach cuspóirí athbhreithniú EMIR 3 agus chun comhleanúnachas a áirithiú freisin. Ba cheart, dá bhrí sin, an dá thogra a léamh i gcomhar le chéile.

•Comhsheasmhacht le forálacha beartais atá sa réimse beartais cheana

An tionscnamh a bhfuil an togra seo ina chuid de, tá sé gaolmhar agus comhsheasmhach le beartais eile de chuid an Aontais agus le tionscnaimh eile atá ar siúl faoi láthair a bhfuil sé d’aidhm acu (i) Aontas na Margaí Caipitil (CMU) a chur chun cinn, (ii) uathriail straitéiseach oscailte an Aontais a threisiú agus (iii) éifeachtúlacht agus éifeachtacht na maoirseachta ar leibhéal an Aontais a fheabhsú. Tugtar isteach leis an togra seo leasuithe teoranta ar CRD agus ar IFD chun spreagadh a thabhairt d’institiúidí agus gnólachtaí infheistíochta faoi seach, agus dá n‑údaráis inniúla freisin, chun aghaidh a thabhairt go córasach ar aon riosca comhchruinnithe iomarcach a d’fhéadfadh teacht as a neamhchosaintí i leith CPLanna, go háirithe na CPLanna tríú tír sin a bhfuil tábhacht shistéamach ag baint leo (CPLanna ar Leibhéal 2) a thairgeann seirbhísí arna gcinneadh ag ESMA mar sheirbhísí a bhfuil tábhacht shistéamach shuntasach ag baint leo, rud a léiríonn an cuspóir beartais níos leithne a bhaineann le huathriail straitéiseach oscailte sna réimsí maicreacnamaíocha agus airgeadais, go háirithe trí bhonneagair mhargaidh airgeadais an Aontais a fhorbairt a thuilleadh agus trí chur lena n‑athléimneacht, ach ní hamháin sin. Cuirfidh imréiteach lárnach méadaithe ag CPLanna an Aontais le socruithe iarthrádála níos éifeachtúla, ar bunchlocha CMU láidir iad. Leasaítear leis an togra freisin an Treoir maidir le GCUI chun deireadh a chur le teorainneacha riosca contrapháirtí le haghaidh na n‑idirbheart díorthach uile a imréitítear go lárnach ag CPL atá údaraithe nó aitheanta faoi Rialachán (AE) Uimh. 648/2012, agus ar an gcaoi sin cothrom iomaíochta a bhunú idir díorthaigh a thrádáiltear ar an malartán agus díorthaigh thar an gcuntar (OTC) agus léiriú níos fearr a thabhairt ar chineál laghdaithe riosca CPLanna in idirbhearta díorthach.

•Comhsheasmhacht le beartais eile de chuid an Aontais

Ba cheart breathnú ar an tionscnamh sin i gcomhthéacs chlár oibre níos leithne an Choimisiúin chun margaí an Aontais a dhéanamh níos sábháilte, níos láidre, níos éifeachtúla agus níos iomaíche mar a léirítear le hAontas na Margaí Caipitil agus tionscnaimh maidir le huathriail straitéiseach oscailte. Is gné bhunriachtanach de mhargaí caipitil láidre iad socruithe iarthrádála atá sábháilte, éifeachtúil agus iomaíoch, go háirithe imréiteach lárnach. Le margadh lánfheidhmiúil comhtháite le haghaidh caipitil beidh geilleagar an Aontais in ann fás ar bhealach inbhuanaithe agus a bheith níos iomaíche, i gcomhréir le tosaíocht straitéiseach an Choimisiúin um Gheilleagar a Fhóireann do Dhaoine, tosaíocht ina ndírítear ar chruthú na ndálaí cearta le haghaidh poist a chruthú, fáis agus infheistíochta.

Níl aon tionchar díreach nó in-sainaitheanta ag an tionscnamh as a dtiocfaidh dochar suntasach nó a dhéanann difear do chomhsheasmhacht chuspóirí na haeráidneodrachta agus na n‑oibleagáidí a eascraíonn as an Dlí Aeráide Eorpach.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Leagtar amach in CRD, IFD agus sa Treoir maidir le GCUI an creat rialála agus maoirseachta le haghaidh institiúidí creidmheasa, gnólachtaí infheistíochta agus ciste GCUI faoi seach, ar féidir leo úsáid a bhaint as na seirbhísí a thairgeann CPLanna an Aontais agus CPLanna tríú tír. Ba é Airteagal 53(1) den Chonradh ar Fheidhmiú an Aontais Eorpaigh (CFAE) bunús dlí na dTreoracha sin toisc go raibh d’aidhm acu comhordú a dhéanamh ar na forálacha a bhaineann le dul i mbun gníomhaíochtaí institiúidí creidmheasa, gnólachtaí infheistíochta agus GCUI, agus iad sin a shaothrú. Ós rud é go moltar tuilleadh gníomhaíochtaí beartais sa tionscnamh seo chun a áirithiú go mbainfear amach na cuspóirí sin, ghlacfaí an togra reachtach gaolmhar faoin mbunús dlí céanna.

•Coimhdeacht (maidir le hinniúlacht neamheisiach)

Tá an togra seo mar chuid den phacáiste reachtach arb é is aidhm dó tarraingteacht CPLanna an Aontais a fheabhsú trí chumas CPLanna an Aontais a éascú maidir le táirgí nua a chur ar an margadh agus costais chomhlíonta a laghdú agus maoirseacht ar leibhéal an Aontais ar CPLanna an Aontais a neartú. Tabharfaidh gníomhaíocht an Aontais aghaidh freisin ar spleáchas iomarcach an Aontais ar CPLanna tríú tír atá ar Leibhéal 2 chun na rioscaí do chobhsaíocht airgeadais an Aontais a laghdú. Cuireann margadh sábháilte, láidir, éifeachtúil agus iomaíoch le haghaidh seirbhísí imréitigh lárnacha le margaí níos doimhne, níos leachtaí san Aontas agus tá sé fíor-riachtanach le haghaidh CMU dea‑fheidhmiúil.

Leis an togra seo, leasaítear CRD agus IFD go háirithe chun spreagadh a thabhairt d’institiúidí agus gnólachtaí infheistíochta faoi seach, agus dá n‑údaráis inniúla freisin, chun aghaidh a thabhairt go córasach ar aon riosca comhchruinnithe iomarcach a d’fhéadfadh teacht as a neamhchosaintí i leith CPLanna, go háirithe CPLanna Leibhéal 2, agus chun an cuspóir beartais níos leithne a léiriú, is é sin éiceachóras imréitigh lárnach níos sábháilte, níos láidre agus níos iomaíche a bheith ann san Aontas. Leasaítear leis an togra freisin an Treoir maidir le GCUI chun deireadh a chur le teorainneacha riosca contrapháirtí le haghaidh na n‑idirbheart díorthach uile a imréitítear go lárnach ag CPL atá údaraithe nó aitheanta faoi Rialachán (AE) Uimh. 648/2012, agus ar an gcaoi sin cothrom iomaíochta a bhunú idir díorthaigh a thrádáiltear ar an malartán agus díorthaigh thar an gcuntar agus léiriú níos fearr a thabhairt ar chineál laghdaithe riosca CPLanna in idirbhearta díorthach.

Ní féidir le Ballstáit ná le maoirseoirí náisiúnta aghaidh a thabhairt leo féin ar na rioscaí sistéamacha a bhaineann le CPLanna atá an-chomhtháite agus idirnasctha a fheidhmíonn ar bhonn trasteorann lasmuigh de raon feidhme dlínsí náisiúnta. Ní féidir leo rioscaí a eascraíonn as cleachtais mhaoirseachta náisiúnta éagsúla a mhaolú ach oiread. Ní féidir leis na Ballstáit leo féin imréiteach lárnach a dhreasú san Aontas ná aghaidh a thabhairt ar neamhéifeachtúlachtaí an chreata le haghaidh comhar idir maoirseoirí náisiúnta agus údaráis an Aontais. Dá bhrí sin, de bharr fhairsinge na ngníomhaíochtaí, is fearr is féidir na cuspóirí sin a bhaint amach ar leibhéal an Aontais i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach.